Рэгіёны Бразіліі

У наш час Бразілія падраздзяляецца на 5 рэгіёнаў (званых таксама макрарэгіёнамі). Гэты падзел быў уведзены Бразільскім інстытутам геаграфіі і статыстыкі на падставе агульных прыродных, культурных, эканамічных, гістарычных і сацыяльных умоў у штатах, якія ўваходзяць у гэтыя рэгіёны.

Нягледзячы на некаторую ўмоўнасць і невысокую дакладнасць з навуковага пункта гледжання, гэты падзел выкарыстоўваецца ў афіцыйных даных, і таму мае досыць шырокае распаўсюджанне.

 Параўнальная табліца 
 Назва Насельніцтва,млн чал.(2009) Плошча,тыс. км² Найбуйнейшы горад(з прыгарадамі) Склад Цэнтральна-заходні рэгіён 13,6 1612 Бразілія Федэральная акруга і 3 штата: Гаяс, Мату-Гросу, Мату-Гросу-ду-Сул Паўночна-ўсходні рэгіён 53,5 1561 Рэсіфі 9 штатаў: Алагоас, Баія, Мараньян, Параіба, Пернамбуку, Піяўі, Рыу-Гранды-ду-Норты, Сеара, Сержыпі Паўночны рэгіён 15,8 3870 Манаус 7 штатаў: Акры, Амазонас, Амапа, Пара, Рандонія, Рарайма, Такантынс Паўднёва-ўсходні рэгіён 80,7 927 Сан-Паўлу 4 штата: Мінас-Жэрайс, Рыа-дэ-Жанэйра, Сан-Паўлу, Эспірыту-Санту Паўднёвы рэгіён 27,3 577 Порту-Алегры 3 штата: Парана, Санта-Катарына, Рыу-Гранды-ду-Сул

 Цэнтральна-заходні рэгіён 

Другі па плошчы рэгіён Бразіліі. Кліматычныя зоны ад саван да тропікаў. Шчыльнасць насельніцтва нізкая, асноўны занятак жыхароў — сельская гаспадарка (соя), а таксама жывёлагадоўля. У гэтым рэгіёне размешчана сталіца — Бразілія.

 Паўночна-усходні рэгіён 

Клімат ад трапічнага да засушлівага, доўгая лінія ўзбярэжжа. Шчыльнасць насельніцтва высокая, другі па колькасці сярод рэгіёнаў. З'яўляецца курортным цэнтрам, таму асноўны занятак насельніцтва — турыстычны сэрвіс. Апроч гэтага — машынабудаванне, вытворчасць тэкстылю, вырошчванне какава.

 Паўночны рэгіён 

Самы вялікі па плошчы сярод рэгіёнаў. Клімат экватарыяльны, высокая тэмпература і вялікая колькасць ападкаў. Шчыльнасць насельніцтва вельмі нізкая. Асноўныя галіны эканомікі — металургія, энергетыка, вытворчасць электронікі і каўчуку.

 Паўднёва-ўсходні рэгіён 

Па плошчы рэгіён параўнальна невялікі, але ў гэтым рэгіёне пражывае амаль палова насельніцтва краіны, таму шчыльнасць насельніцтва вельмі высокая. Клімат ад трапічнага да ўмеранага. У гэтым рэгіёне сканцэнтраваны найбуйнейшыя гарады і прамысловыя прадпрыемствы. Паўднёвы ўсход з'яўляецца дзелавым цэнтрам Бразіліі.

 Паўднёвы рэгіён 

Самы маленькі па плошчы рэгіён, шчыльнасць насельніцтва высокая. Клімат ад трапічнага да ўмеранага. Галіны эканомікі — машынабудаванне, энергетыка, вырошчванне садавіны.